**Conrad Norman Minotti Bøhn** (født 14. mai 1888, død 6. juni 1975) var en norsk fotballspiller, kjent for å ha scoret Norges aller første landslagsmål.

Karriere
--------

Bøhn var med på vinnerlaget til Kristiania treårige kommunale middelskole i skoleturneringen i fotball i 1905, og han deltok i 1906 på Idrætsforeningen Odins lag i kretsmesterskapet. I 1907 gikk han til Mercantile og ble dette året norgesmester. Han scoret ett av målene i 3–0-seieren over Sarpsborg i finalen.

Da Norge i 1908 ble invitert til Göteborg for å spille sin aller første landskamp i fotball, bestemte Norges Fotballforbund å la regjerende norgesmester Mercantile, supplert med to andre spillere, representere nasjonen. Minotti Bøhn spilte indre venstre, og svært tidlig i kampen sendte han Norge i ledelsen. Bøhn ble dermed det norske landslagets første målscorer. Nøyaktig hvor tidlig scoringen kom er usikkert. Ulike kilder skildrer hendelsene på noe motstridende måter. Flere kilder forteller at målet kom etter 45 sekunder. Ifølge en svensk kilde kom imidlertid målet allerede etter 15 sekunder, hvilket i så fall var rekord internasjonalt. En reporter blant publikum hadde tatt tiden fra avspark til det første målet.

I boka *På tokt med Norges landslag: fortalt av Norges fremste fotballspillere gjennom 50 år* fra 1951 gir landslagets senterløper og kaptein Hans Endrerud sin opplevelse av hvordan målet fant sted. Endrerud skriver at han tok avspark, spilte ballen til Bøhn som på egen hånd stormet gjennom det svenske forsvaret og skjøt over hodet på målvakten.

> Som senterløper fikk jeg æren av å gi ballen det første kick i norsk landslagsfotballs historie. Og de sekundene som fulgte, kommer jeg til å huske til mine dagers ende. Jeg spilte til min gode venn, Minotti Bøhn, på indre venstre. Han gjorde et par tripp, og svenskene var tydelig i villrede om hva han hadde i sinne. Et øyeblikk etter øynet han en liten åpning i det svenske forsvaret, og som et forsinket lyn skar han gjennom. Keeperen springer ut — en liten pole over hodet hans og vips — ballen i nettet. Jeg tror at det den dag i dag er det hurtigste mål vi har scoret i en internasjonal kamp. Og det var vårt første. Snakk om begynnelse!
> 
> 
> 
> Hans Endrerud (1951)
> 
> 

Tryggve Gran, Norges ytre venstre i den samme kampen, hadde en ganske annen beskrivelse av begivenhetene. Ifølge hans memoarer kom scoringen etter omtrent ett minutt og etter at han selv slo et innlegg som Bøhn headet i mål.

Bøhn scoret ett mål til senere i kampen, men kunne ikke hindre at Sverige til slutt vant 11–3. Minotti Bøhn spilte aldri flere landskamper og han er dermed fremdeles spilleren med det høyeste scoringssnittet (2,0) for det norske landslaget. På andreplass kommer Sverre Berglie fra Drafn, som scoret fem mål på tre kamper (et snitt på 1,67).

Bøhn var uvanlig rask til å være fotballspiller, og han deltok av og til under friidrettsklubben Ørnulfs treninger. Mens han var utenlands i 1909, deltok han i et stevne i Mannheim i Tyskland og vant førstepremie i lengde, trekamp, 100 meter (11,2 s) og høydehopp (1,72 m). Han skal dessuten ha hoppet 7,11 meter i lengde på et tidspunkt da den skandinaviske rekorden var på 6,83 meter.

Etter karrieren
---------------

I 1909 flyttet Bøhn ut av Norge og ga seg som fotballspiller, 21 år gammel. Han slo seg ned i London og arbeidet som forretningsmann. Under andre verdenskrig var han del av det norske miljøet i London og mottok St. Olavs Orden for fortjenstfull innsats. Senere bosatte han seg på den franske riviera.

Landslagsspill
--------------

**Landslagsmål for Norge:**

| # | Dato | Stadion | Motstander | Resultat | Turnering |
| --- | --- | --- | --- | --- | --- |
| 1 og 2 | 12. juli 1908 | Idrottsplatsen, Göteborg | Sveriges flagg Sverige | 3–11 | Vennskapskamp |
|

Utmerkelser
-----------

* St. Olavs Orden, kommandør 1949 for hans virke for norske interesser i Storbritannia under den andre verdenskrig.

Referanser
----------

1. ↑  Kjent London-nordmann passerer de 75, *Aftenposten*, 11. mai 1963, side 2
2. ↑  Andersen, Peder Chr. (1933). *Oslo Fotballkrets gjennem 25 år*. Oslo. s. 28, 184.
3. ↑  «Cup final in Porsgrunn, September 22». rsssf.no. Besøkt 10. mars 2013.
4. 1 2 3  «Information on world records and short biographies of the record holders (1901-1910)». iffhs.de. Besøkt 10. mars 2013.
5. ↑  Petter Larsen (1977). *75 norske fotballår: Norges fotballforbund 1902-1977*. Oslo. s. 147.
6. 1 2  Kristian Henriksen, Bjørn Storberget, red. (1951). *På tokt med Norges landslag: fortalt av Norges fremste fotballspillere gjennom 50 år*. Oslo: Gyldendal norsk forlag. s. 19.
7. 1 2  Tryggve Gran (1974). *Fra tjuagutt til sydpolfarer*. Oslo: Ernst G. Mortensens forlag. s. 134.
8. ↑  «Sverige - Norge 11 - 3». Norges Fotballforbund. Besøkt 10. mars 2013.
9. ↑  Sverre Gundersen, Edvard Nilsen, red. (1952). *Norsk fri-idretts historie: fra 1896 til 1950*. Oslo: Nasjonalforlaget. s. 103.
10. ↑  Kristian Henriksen, Bjørn Storberget, red. (1951). *På tokt med Norges landslag: fortalt av Norges fremste fotballspillere gjennom 50 år*. Oslo: Gyldendal norsk forlag. s. 21.
11. ↑  Arne Ording (2000). *Arne Ordings dagbøker. B. 1: 19. juni 1942-23. juli 1945*. Oslo: Tano Aschehoug.
12. ↑  «Minotti Bøhn». Norges Fotballforbund. Arkivert fra originalen 23. august 2012. Besøkt 10. mars 2013.

Eksterne lenker
---------------

* N3sport - kampfakta fra Bøhns landskamp[*død lenke*]
* spillerprofil på worldfootball.net